Trump haukkui kouluammuskelun hoitoa: ”Olisin rynnännyt sinne vaikka ilman asetta!”

Opettajien aseistamista ehdottanut presidentti Donald Trump uhosi maanantaina, että hän olisi rynnännyt apuun keskelle Floridan kouluammuskelua.

Yhdysvaltain presidentti on aiemmin antanut ymmärtää koulun vartijana toimineen seriffin apulaisen käyttäytyneen ”pelkurimaisesti”, koska tämä ei aseineen yrittänyt estää koulusurmaajaa.

18-vuotias kouluampuja surmasi 17 ihmistä puoliautomaattikiväärillä floridalaisessa Parklandin lukiossa aiemmin helmikuussa.

– Minä olisin rynnännyt sinne itse – vaikka ilman asetta – ja uskon, että monet teistä olisivat tehneet samoin, totesi presidentti puhuessaan osavaltioiden kuvernööreille Valkoisessa talossa maanantaina.

Trump vihjaili, ettei seriffin apulainen ollut ainoa, joka toimi virheellisesti, kertoo CNN.

– Ne paikalla olleet eivät ole ihan Medal of Honor -tyyppejä. Heidän toimintansa oli todella vastenmielistä.

Medal of Honor on Yhdysvaltain korkein sotilaskunniamerkki ja vastaa suomalaista Mannerheimristiä.

Trump ja kuvernöörit keskustelivat Valkoisessa talossa vaihtoehdoista estää Parklandin kaltaisten joukkosurmien toistuminen.

Trump on ilmaissut tukevansa suunnitelmia nostaa puoliautomaattikiväärein ostajien alaikärajaa, tiukentaa ostajien taustojen selvittämistä sekä opettajien aseistamista.